ไม่ถอยภาษีรถใหม่คลังเก็บตามมลพิษ
"อภิศักดิ์" ยันเดินหน้าใช้โครงสร้างภาษีรถยนต์ใหม่ ดีเดย์ 1 ม.ค. 2559
16 ต.ค. 2558

"อภิศักดิ์" ยันเดินหน้าใช้โครงสร้างภาษีรถยนต์ใหม่ ดีเดย์ 1 ม.ค. 2559
นายอภิศักดิ์ ตันติวรวงศ์ รมว.คลัง เปิดเผยว่า การปรับโครงสร้างภาษีรถยนต์ใหม่ ซึ่งจะใช้ระดับการปล่อยก๊าซคาร์บอนไดออกไซด์ (CO2) เป็นหลักเกณฑ์ในการคำนวณภาษี ซึ่งส่งผลให้ราคาขายรถยนต์มีทั้งส่วนที่ปรับเพิ่มขึ้นและลดลงนั้น กระทรวงการคลังยืนยันว่า ทุกอย่างจะไม่มีการเปลี่ยนแปลง
ทั้งนี้  กระบวนการเตรียมการที่จะใช้อัตราภาษีใหม่ได้เดินหน้าไปหมดแล้วและการคำนวณภาษีจากการปล่อยก๊าซดังกล่าวก็ถือว่าเป็นเรื่องที่เหมาะสมและถูกต้องที่สุด และจะมีผลบังคับใช้ตามกำหนดเดิม คือ วันที่ 1 ม.ค. 2559
นอกจากนี้ รมว.คลัง ยังยืนยันอีกว่าจะไม่มีการปรับหรือปลดล็อกการถือครองรถยนต์ในโครงการรถคันแรกจาก 5 ปี เหลือ 3 ปีอย่างแน่นอน ดังนั้นใครที่อยากจะซื้อรถแนะนำให้ซื้อรถยนต์ใหม่ได้เลย
นายอภิศักดิ์ กล่าวถึงกรณีที่ปรับลดอัตราภาษีเงินได้นิติบุคคลที่ระดับ 20% เป็นมาตรการถาวรนั้น เพื่อให้ผู้ประกอบการสามารถแข่งขันกับในตลาดโลกได้ และการปรับลดครั้งนี้ก็เพื่อเป็นไปตามอัตราของประเทศเพื่อนบ้าน เช่น จีนและมาเลเซียที่จัดเก็บ 25% เวียดนามจัดเก็บ 22%  เป็นต้น
ภาพประกอบข่าว